રાજ્ય પોલીસવડા તરીકે પી.સી.ઠાકુરને જે રીતે દૂર કરવામાં આવ્યા તેના કારણે રાજ્ય પોલીસવડાની ગરિમા ઘટી છે. આઇ.પી.એસ.લોબીમાં સ્પષ્ટ રીતે આ ચર્ચાએ જોર પકડ્યું છે કે પી.સી.ઠાકુરને દૂર જ કરવા હતા તો તેમને વિશ્વાસમાં લઇને કેન્દ્ર અને રાજ્યની ભાજપ સરકાર પગલાં ભરી શકી હોત. રામનવમીની રજાના દિવસે કેન્દ્ર સરકારે સીધો જ રાજ્યના મુખ્ય સચિવ જી.આર.અલોરિયાને ફેક્સથી ઑર્ડર મોકલી આપ્યો હતો. જેના કારણે રાજ્યનો ગૃહ વિભાગ અને ખુદ પી.સી.ઠાકુરને આશ્ચર્ય થયું હોવાની ચર્ચા ચાલી રહી છે. સચિવાલયનાં સૂત્રોની વાત માનીએ તો રામનવમીના બે દિવસ પહેલાં જ સી.એમ.ઓ.ના એક ઉચ્ચ આઇ.એ.એસ.અધિકારી દ્વારા આ પ્રકારની વાત કરવામાં આવી હતી અને બે જ દિવસમાં પી.સી.ઠાકુરને રાજ્યના પોલીસવડા તરીકે દૂર કરવામાં આવ્યા.